Αρμενική Ένωση Αθηνών

Η **Αρμενική Ένωση Αθηνών** (γνωστή και ως *Αρμενική Ένωση Νέας Σμύρνης*) είναι ελληνικό αθλητικό σωματείο το οποίο εδρεύει στην Νέα Σμύρνη Αττικής. Επίσημο έτος ίδρυσής του είναι το 1924, αν και είχε ιδρυθεί ήδη στη Σμύρνη το 1918. Επίσημα χρώματα του αποτελούν το κόκκινο, το μπλε και το κίτρινο, και έμβλημα είναι αυτό της παν-αρμενικής Ένωσης Αρμενίων Αθλητών της οποίας αποτελεί τμήμα. Η παγκόσμια οικογένεια της Ένωσης Αρμενίων Αθλητών απαριθμεί 110 παραρτήματα σε 5 ηπείρους. 

Ειναι ένα από τα ιστορικότερα αθλητικά σωματεία στην Ελλάδα, με συνεχή παρουσία στα αθλητικά δρώμενα της ευρύτερης περιοχής των Αθηνών από το 1924. Θεωρείται ένα από τα πέντε προσφυγικά σωματεία που μεταφέρθηκαν αυτούσια από την Μικρασία στην Ελλάδα (μαζί με Πέλοπα Μελαντίας, Απόλλωνα, Πανιώνιο, Ιωνικό Αστέρα Σωκίων).  Στην Ελλάδα ο σύλλογος επαν-ιδρύθηκε από Αρμένιους Μικρασιάτες πρόσφυγες. Η δραστηριότητα της Αρμενικής ξεκίνησε με ομάδες ποδοσφαίρου και στίβου το 1924, καλαθοσφαίρισης από το 1937, κολύμβησης από το 1978 και σκάκι από το 1985. 

Σήμερα διατηρεί αγωνιστικές ομάδες και τμήματα εκμάθησης στην καλαθοσφαίριση, την κολύμβηση, το σκάκι, όπως και ομάδα δρομέων και προσκοπικές ομάδες. Είναι σωματείο αναγνωρισμένο από την ΓΓΑ με ειδική αθλητική αναγνώριση στα αθλήματα που καλλιεργεί. Η διεύθυνση του συλλόγου είναι Εθνικής Στέγης & Αρτάκης, 17124, στη Νέα Σμύρνη.

## Ιστορία και κληρονομιά
Η Αρμενική Ένωση Αθηνών (ή Χομενετμέν) αποτελεί ένα από τα 3 σωματεία της παν-αρμενικής Ένωσης Αρμενίων Αθλητών στην Ελλάδα (τα άλλα σε Πειραιά και Θεσσαλονίκη). Το σωματείο αποτελεί τμήμα της παγκόσμιας Αρμενικής αθλητικής οργάνωσης Homenetmen, συλλόγου που ιδρύθηκε το 1918 στην Κωνσταντινούπολη, με σκοπό την πνευματική και φυσική αγωγή των νεαρών Αρμενίων, που διασώθηκαν από την Γενοκτονία των Αρμενίων το 1915 και κατέφυγαν στην Κωνσταντινούπολη και στα δυτικά παράλια της Μ. Ασίας. 

Μετά τη Μικρασιατική Καταστροφή, πρόσφυγες Αρμένιοι, μέλη του Homenetmen ίδρυσαν νέα παραρτήματα σε όλο τον κόσμο μεταλαμπαδεύοντας τις αξίες και τα ιδανικά του συλλόγου. Οι Αρμένιοι της Σμύρνης βρήκαν καταφύγιο στην Ελλάδα και κυρίως στην Αθήνα.

Σύμφωνα με το αθλητικό περιοδικό *Νίκη* του Άγγελου Φέτση το 1922 αμέσως μετά την εγκατάσταση στην Αθήνα, ξεπήδησε η ιδέα συγχώνευσης σε ενιαίο σύλλογο των σμυρναϊκών ομάδων, με άξονα τους Πανιώνιο και Απόλλωνα και συμμετοχή του Πέλοπα Μελαντίας και της Αρμενικής Ένωσης («Νίκη», Σεπτέμβριος 1922, τεύχος 9, περίοδος Β). 125). Οι διοικήσεις και οι αθλητές του Πανιωνίου, του Απόλλωνα, του Πέλοπα Μελαντίας και της Αρμενικής Ένωσης, αποφάσισαν ομόφωνα το φθινόπωρο του 1922, να ενώσουν τις δυνάμεις τους υπό τη σκέπη ενός ενιαίου συλλόγου με την ονομασία «Σμυρναίικη Αθλητική Ένωση». 

Επικεφαλής του εγχειρήματος είχαν τεθεί οι πρόεδροι των τριών συλλόγων, Δημητρός Δάλλας (Πανιώνιος), Δημήτριος Μαρσέλλος (Απόλλωνας), Αλέξανδρος Νικολόπουλος (Πέλοπας Μελαντίας), γεγονός που έδινε εγγυήσεις για την επιτυχία του (Χατζατουριάν:2019, σ. 137). Συντάχθηκε το καταστατικό του νέου Σμυρναϊκού Συλλόγου για να εγκριθεί και να αναγνωρισθεί από την Πολιτεία και ξεκίνησε προσπάθεια να βρεθεί το γήπεδο για να εγκατασταθεί το γυμναστήριο του (Λινάρδος: 1998, σ. 237). Όπως αναφέρεται σε κείμενο στο περιοδικό *Νίκη* τον Νοέμβριο του 1922, δεν προχώρησε το θέμα. Αναφέρει χαρακτηριστικά ο συντάκτης του περιοδικού: «η εις ένα Γυμναστικό Σύλλογο των Ελληνικών Γυμναστικών Σωματείων της Σμύρνης προσπάθεια δεν κατέληξε στο ποθούμενο αποτέλεσμα» («Νίκη», Νοέμβριος 1922, τεύχος 11, περίοδος Β). Η συγχώνευση δεν προχώρησε.

Τελικώς στην Ελλάδα, επανιδρύθηκε στις 7 Σεπτεμβρίου 1924, από τους Αρμενίους προσκόπους με επικεφαλής τον Μαλακιάν.

Στις 18 Ιανουαρίου του 2016 ο σύλλογος υπέγραψε Πρωτόκολλο Αδελφοποίησης με τον σωματεία ΠΑΟ Αλσούπολης.

## Τμήματα
### Τμήμα ποδόσφαιρου

Με­τά τον πρώ­το Πα­γκό­σμιο Πό­λε­μο το Νοέμβριο του 1918, στα πλαίσια του Χομετμέν, ιδρυθηκε το σωματείο Αρμενική Ένωση (γνωστή ως «Αρ­με­νι­κή Λέ­σχη») μετά από συνένωση του αθλητικού τμήματος της Αρμένικής Λέσχης Κυνηγών (το 1912, με ε­πι­κε­φα­λής τον α­θλη­τή και διοι­κη­τι­κό πα­ρά­γο­ντα Μι­κιρ­δίτ­ς Χα­νι­κιάν αριθ­μού­σε 600 μέ­λη) και του αρμενικού συλλόγου «Κναρ» που ιδρύθηκε το 1908 (σημαίνει Λύ­ρα). Με την αγο­ρά ε­νός με­γά­λου κτι­ρί­ου δη­μιούρ­γη­σαν ω­δεί­ο, θε­α­τρι­κές ο­μά­δες, γυ­μνα­στήριο και πο­δο­σφαι­ρι­κή ο­μά­δα που δια­κρί­θη­κε σε πολ­λούς α­γώ­νες και πρω­τα­θλή­μα­τα μέ­χρι το 1922.

Προηγουμένως η Αρμενική Λέσχη Κυνηγών είχε διαρκή παρουσία στο Πρωτάθλημα ποδοσφαίρου Σμύρνης το οποίο κατέκτησε το 1912 κόντρα στις ελ­λη­νι­κές ο­μά­δες «Α­πόλ­λων», «Πέ­λοψ», «Πα­νιώ­νιος» και την αγ­γλι­κή «Μπουρ­να­πάτ» (ΑΟ Βουρνόβας). Η Αρμενική Λέσχη Κυνηγών στε­λέ­χω­σε μια ο­μά­δα α­πό τους κα­λύ­τε­ρους πο­δο­σφαι­ρι­στές των αρμε­νι­κών ο­μά­δων της Σμύρ­νης, δί­νο­ντάς τους το δι­καί­ω­μα να α­γω­νί­ζο­νται και σ’ αυ­τές.

Τη δε­κα­ε­τί­α πριν την κα­τα­στρο­φή της Σμύρ­νης ο αρ­με­νι­κός α­θλη­τι­σμός γνώρι­σε με­γά­λη α­νά­πτυ­ξη: υ­πήρ­χαν δε­κά­δες πο­δο­σφαι­ρι­κές ο­μά­δες, ι­δρύ­θη­καν νέ­οι α­θλη­τι­κοί σύλ­λο­γοι, ε­νώ διορ­γα­νώ­θη­καν Αρ­με­νι­κοί Ο­λυ­μπια­κοί Α­γώ­νες στην Κωνσταντινούπολη α­πό το 1911 έ­ως το 1914 με τη συμ­με­το­χή α­θλη­τών α­πό πολ­λές πε­ριο­χές της Τουρ­κί­ας. Οι τε­λευ­ταί­οι δια­κό­πη­καν το 1915 λό­γω της Γε­νο­κτονί­ας.

Η «Αρ­με­νι­κή Λέ­σχη» αγωνίστηκε στον τελευταίο ιστορικό επίσημο ποδοσφαιρικό αγώνα για το Πρωτάθλημα ποδοσφαίρου Σμύρνης κόντρα στον Απόλλωνα (1-3) στο γήπεδο του Πανιωνίου, παρουσία 5.000 θεατών, ανάμεσα στους οποίους ήταν και ο Μητροπολίτης Χρυσόστομος Σμύρνης στις 27 Φεβρουαρίου 1922. Ο σύλλογος φορούσε κυανέρυθρες φανέλες, ενώ υπήρχε και τμήμα προσκόπων. Με­τά την Καταστροφή της Σμύρνης κά­ποιοι α­πό τους α­θλη­τι­κούς συλ­λό­γους ανα­συ­στά­θη­καν στις χώ­ρες φι­λο­ξε­νί­ας. Α­πό την πρώ­τη κιό­λας χρο­νιά στην Α­θήνα έ­χου­με την ο­μά­δα «Αρ­με­νί­α», που ή­ταν ελ­λι­πής λό­γω της α­πώ­λειας πολ­λών με­λών της α­πό την κα­τα­στρο­φή.

**Διαχρονική πορεία (Σμύρνη-ΣΕΓΑΣ)**

Στην Ελλάδα, ιδρύθηκε την Κυριακή, 7 Σεπτεμβρίου 1924, από τους Αρμενίους προσκόπους με επικεφαλής τον Μαλακιάν: *"Οι εν Αθήναις και Πειραιεί Αρμένιοι πρόσφυγες συνέπηξαν από ημερών αθλητικόν σύνδεσμον... την παρελθούσαν Κυριακήν εις την Αρμενικήν εκκλησίαν και εις τους Αρμενικούς συνοικισμούς εγένετο η τελετή της ιδρύσεως του συνδέσμου..."*. Αποτελούσε "παράρτημα της εν Παρισίοις νυν εδρευούσης υπό την αυτήν επωνυμίαν αθλητικής οργανώσεως". Στην ομάδα εντάχθηκαν έξι παίκτες από τη ομώνυμη ομάδα της Σμύρνης, από τους οποίους οι πέντε είχαν αγωνιστεί την προηγούμενη σεζόν με τον Πανιώνιο. Ήταν οι Κ. και Μ. Αμπετιάν (δίδυμοι Σμυρνιοί ποδοσφαιριστές), Χ. Αρονιάν, Μινασιάν, Α. Γκιουστενιάν. Η αποχώρησή τους είχε ως αποτέλεσμα την αποδυνάμωση του Πανιωνίου, ο οποίος δεν κατέβηκε στο πρωτάθλημα (μάλιστα διαγράφηκε από την ΕΠΣ Αθηνών). Άλλοι παίκτες ηταν: Δεδεγιάν, Αχαρονιάν, Κορατζιάν, Κιπεραλιάν, Τουτουντζιάν, Σετιάν, Κεσσιμιάν.

Ετσι συμμετείχε το 1924 στη δημιουργία της Ε.Π.Σ. Αθηνών, μαζί τους Παναθηναϊκό και Απόλλωνα Σμύρνης (πρωτεργάτες της κίνησης για την ανεξαρτητοποίηση των αθηναϊκών ποδοσφαιρικών συλλόγων από την Ε.Π.Σ. Ελλάδος), καθώς και τον μικρής διάρκειας σύλλογο «Μίλων Αθηνών». Προκρίθηκε στα ημιτελικα του πρωταθλήματος όπυ έχασε με 1-0 από την ΑΕΚ στις 19 Μαρτίου 1925. Κάθε αγώνα της ομάδας ακολουθούσαν χιλιάδες φίλαθλοι.

Την επόμενη σεζόν 1925-26 τερμάτισε 5η. Με την ίδρυση της Ε.Π.Ο. το 1926 εγγράφηκε αμέσως στη δύναμή της, λαμβάνοντας το 21 ως αριθμό μητρώου Ε.Π.Ο.. Μετά μετά τη συμμετοχή της στο πρωτάθλημα Ε.Π.Σ. Αθηνών 1927-28 αποχώρησε και τα επόμενα χρόνια πιθανώς αδρανοποιήθηκε. Η ομάδα μέσα από τα ερείπια της γερμανικής κατοχής κατάφερε να αναγεννηθεί και στο πρωτάθλημα της σεζόν 1945-46 σε σύνολο 18 αγώνων να πετύχει το ακατάρριπτο μέχρι σήμερα ρεκόρ -στα αθηναϊκά πρωταθλήματα- ισάριθμων νικών και να προβιβαστεί.

Την σεζόν 65-66 βρισκόταν στην Β1 κατηγορία (τέταρτη Αθηνών). Τις δεκαετίες του '70, '80 και '90 μέσα από ανυπέρβλητες δυσκολίες ο σύλλογος μπορεσε να ανατπεξέλθει. Τη δεκαετία του 2000 η ομάδα γιγαντώνεται ξανά. Κερδίζει την άνοδό της το 2003 στην Β΄ κατηγορία της ΕΠΣ Αθηνών ύστερα από 57 χρόνια. Την σεζόν 2017-18 υποβιβάστηκε από την Β' ΕΠΣ Αθηνών.

Tην φανέλα του συλλόγου φόρεσε και ένας από τους μεγαλύτερους θρύλους του Πανιωνίου, ο Θανάσης Σαραβάκος. Παράλληλα ο δις πρωταθλητής Ελλάδος με τα χρώματα του Άρη Θεσσαλονίκης και για επτά χρόνια βασικό στέλεχος της Εθνικής Ελλάδος, Τανιέλ Τανιελιάν αγωνίστηκε στην Αρμενική Θεσσαλονίκης. 

Ο σύλλογος τιμούσε και τιμάει το «ευ αγωνίζεσθαι», κάτι που αποδεικνύεται από τα πάμπολλα κύπελλα ήθους που κοσμούν την τροπαιοθήκη του. Αγωνίζεται στην ΕΠΣ Αθηνών, με έδρα στο γήπεδο του Ελληνικού (500 θέσεων) και ως δεύτερο γήπεδο έχει δηλώσει το γήπεδο στο Θέατρο Βράχων (300 θέσεων).

### Τμήμα καλαθοσφαίρισης
#### Ανδρών
Ιδρύθηκε το 1937 και επανίδρυθηκε τη δεκαετία του '50. Αρχικά αγωνιζόταν στην ΕΣΚ Αθηνών. Αγωνίζεται από το 1995 στην ΕΣΚ Νότιας Αττικής.

Η ομάδα μπάσκετ είναι άρρηκτα δεμένη με το γήπεδό της, καθώς η ουσιαστική της ιστορία και οι διακρίσεις της ξεκινάνε από την κατασκευή του το 1963. Το ανοιχτό γήπεδο μπάσκετ «Αρακελιάν-Γκιουντενιάν» ή πιο γνωστό στους ελληνικούς κύκλους ως το γήπεδο του αρμενικού σχολείου με τις γραφικές ξύλινες μπασκέτες και τα κρεμαστά σε συρματόσχοινο φώτα, φιλοξενεί συχνά τα τουρνουά με τα «Χομενετμέν» των άλλων παροικιών της διασποράς και της Ελλάδας. Η ύπαρξη του γηπέδου βοήθησε στο να συγκεντρωθούν εκατοντάδες παιδιά όλα αυτά τα χρόνια, τα οποία πλαισίωσαν τα παιδο-εφηβικά τμήματα του συλλόγου και επάνδρωναν την ανδρική ομάδα κάθε χρόνο κάποια από αυτά. Κορυφαία στιγμή του τμήματος θεωρείται η πρόκριση στις έξι καλύτερες ομάδες της Αθήνας. 

Το 2008 ενώ αγωνίζονταν για αρκετά χρόνια στην Δ κατηγορία αντρών κατάφερε να δημιουργήσει έναν κορμό από αξιόλογους παίκτες και καλούς χαρακτήρες, κάνοντας μια εκπληκτική σεζόν παίζοντας παράλληλα ωραίο μπάσκετ ανακηρύχτηκε πρωταθλήτρια Δ' ΕΣΚΑΝΑ. Προπονητής ήταν ο Στέφανος Νικολαϊδης που επέστρεψε το 2014 με την ομάδα στη Γ' ΕΣΚΑΝΑ.

Η Αρμενική προβιβαστεί πάνω από δέκα φορές σε ανώτερη κατηγορία αρκετές μάλιστα από αυτές τις ανόδους τις έχει κατακτήσει ως πρωταθλήτρια. Τη φανέλα της έχουν φορέσει διεθνείς παίχτες της Α1 κατηγορίας όπως οι: Καβάσιλας (Π. Φάληρο), Μαζαρέας (Πανελλήνιος), Τσούλης (Απόλλων Πατρών), Μερτζιμεκιάν (Τρίτωνας), Μπεντροσιάν (Γ.Σ. Αμαρουσίου).  Στον πάγκο της έχει κάτσει πλειάδα γνωστών προπονητών όπως οι: Λ. Παπαϊωάννου (πρωταθλητής Ελλάδος με τη γυναικεία ομάδα της Αγ. Παρασκευής), Σπύρος Φώσκολος (Ολυμπιακός), Κυριάκος Βίδας (ΠΑΟ), Μηνάς Γκέκος (ΑΕΚ) κ.ά. 

Μεσα στο χρόνο αναπτύχθηκαν αντιπαλότητες με τον Άγιο Σώστη, το Θρίαμβο και τον Σμυρναϊκό και οι αγώνες τους θεωρούνται ντέρμπι.

#### Γυναικών
Η γυναικεία ομάδα δημιουργήθηκε και αυτή τη δεκαετία του '50 αλλά σύντομα διαλύθηκε για να ξαναμπεί στα γήπεδα το 1977. Οι διακρίσεις πολλές, με προβιβασμούς και πρωταθλήματα. Δυστυχώς η έλλειψη υποδομών οδήγησε σε μαρασμό το τμήμα το οποίο διαλύθηκε το 2003.

Τη φανέλα της Αρμενικής Αθηνών φόρεσε έστω και για το φιλικό αγώνα με την Αρμενική Θεσσαλονίκης η μεγαλύτερη ελληνίδα μπασκετμπολίστρια όλων των εποχών, η αρμενικής καταγωγής Άννυ Κωνσταντινίδου.

### Τμήμα στίβου
Ιδρύθηκε το 1924.

### Τμήμα κολύμβησης
Η Αρμενική Αθηνών διαθέτει επίσης κολυμβητικό τμήμα από το 1981, με πάνω από 100 αθλητές το οποίο κατά καιρούς έχει πετύχει σημαντικές διακρίσεις στους Πανελλήνιους αγώνες. Αθλητής της ομάδας ήταν και ο Ολυμπιονίκης στους Παραολυμπιακούς αγώνες της Ατλάντα 1996 κα ι του Σίδνεϋ 2000 Κώστας Φήκας.

### Τμήμα σκάκι
Το σωματείο διαθέτει και ομάδα σκάκι η οποία επανδρώνεται από παίκτες οι οποίοι προέρχονται και από την Αρμενία, που θεωρείται παγκόσμια υπερδύναμη στο άθλημα. Η ομάδα συμμετέχει στο πρωτάθλημα της σκακιστικής ομοσπονδίας και έχει αξιόλογη παρουσία.

## Τίτλοι και διακρίσεις
### Καλαθοσφαίριση
* Δ΄ Κατηγορία Ανδρών ΕΣΚ Νότιας Αττικής: 
* 2007-08

### Ποδόσφαιρο
* Πρωτάθλημα ποδοσφαίρου Σμύρνης (ΣΕΓΑΣ): 
** Δεύτερη θέση: 1920-21, 1921-22
*Α' Ε.Π.Σ. Αθηνών:
**Ημιτελικά: 1923-24

## Δείτε επίσης
* Ένωση Αρμενίων Αθλητών

## Σημειώσεις


## Παραπομπές


## Εξωτερικοί σύνδεσμοι
* Ένωση Αρμενίων Αθλητών 
* Homenetmen World
* Ένωση Αρμενίων Αθλητών Ελλάδας

Κατηγορία:Αθλητικοί σύλλογοι διασποράς
Κατηγορία:Αρμενική διασπορά
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1924
Κατηγορία:Ελληνικοί σύλλογοι στίβου